09.12.2021

**Δελτίο Τύπου**

**Συνάντηση Χρυσομάλλη - Κεραμέως για τα ζητήματα της πρωτοβάθμιας και δευτεροβάθμιας εκπαίδευσης στη Μεσσηνία.**

Συνάντηση εργασίας με θέμα την πρωτοβάθμια και δευτεροβάθμια εκπαίδευση στη Μεσσηνία είχε ο βουλευτής Μεσσηνίας της ΝΔ Μίλτος Χρυσομάλλης με την Υπουργό Παιδείας και Θρησκευμάτων Νίκη Κεραμέως, κατά τη διάρκεια της οποίας συζητήθηκαν αναλυτικά η κατάσταση των σχολικών μονάδων τόσο από πλευράς κενών σε εκπαιδευτικό προσωπικό όσο και η επίδραση της πορείας της πανδημίας στην λειτουργία τους.

Όπως τόνισε η Υπουργός στον Μίλτο Χρυσομάλλη, στη Μεσσηνία την παρούσα χρονική στιγμή δεν υφίσταται τμήμα με περισσότερα από 27 παιδιά, ενώ οι μεταβολές θέσεων των σχολείων της πρωτοβάθμιας εκπαίδευσης που πραγματοποιήθηκαν φέτος, οφείλονται αποκλειστικά στην μείωση των παιδιών που φοιτούν σε αυτά, σύμφωνα με όσα προβλέπει η νομοθεσία εδώ και 20 χρόνια. Επιπλέον, οι σχολικές μονάδες της Μεσσηνίας παρουσιάζουν ικανοποιητική κάλυψη των διδακτικών κενών, ενώ όσα συνεχίζουν να υφίστανται οφείλονται σε αρνήσεις αναπληρωτών εκπαιδευτικών να αναλάβουν υπηρεσία και πρόκειται να καλυφθούν στην δ’ φάση προσλήψεων αναπληρωτών. Άλλωστε οι μόνιμες προσλήψεις σχεδόν 12.000 εκπαιδευτικών που πραγματοποιήθηκαν φέτος το καλοκαίρι ενίσχυσαν σημαντικά την πρωτοβάθμια και την δευτεροβάθμια εκπαίδευση. Εξίσου καλή είναι η εικόνα του νομού αναφορικά με την παράλληλη στήριξη, ενώ εντοπίζονται ελάχιστα κενά σε σχολικούς νοσηλευτές, για τα οποία το Υπουργείο εργάζεται για την πλήρωσή τους και αντίστοιχα και για βοηθητικό προσωπικό. Ο Μίλτος Χρυσομάλλης έθεσε στην Υπουργό και το αίτημα πολλών νεοδιόριστων εκπαιδευτικών να μειωθεί στον έναν χρόνο η δόκιμη υπηρεσία τους, για κοινωνικούς λόγους και με δεδομένο ότι οι περισσότεροι εξ αυτών έχουν εργαστεί επί πολλά έτη ως αναπληρωτές, ζήτημα το οποίο όμως προσκρούει στα ισχύοντα στο σύνολο του δημοσίου τομέα.

Αναφορικά, τέλος, με το ζήτημα της επίδρασης της πανδημίας του κορωνοϊού στις σχολικές μονάδες, η Υπουργός ενημέρωσε τον Μίλτο Χρυσομάλλη πως η Μεσσηνία παρουσιάζει πολύ καλή εικόνα, καθώς μέχρι σήμερα μόνο 2 σχολικές τάξεις 10 και 19 μαθητών διαφορετικών σχολείων έκλεισαν για 3 ημέρες, με αφορμή εντοπισμένο κρούσμα.

«*Ευχαριστώ θερμά την Υπουργό Παιδείας και φίλη Νίκη Κεραμέως για την πλήρη και αναλυτική ενημέρωση πάνω στα θέματα της πρωτοβάθμιας και της δευτεροβάθμιας εκπαίδευσης στη Μεσσηνία. Το Υπουργείο θα συνεχίσει να προσπαθεί για την βελτίωση των σχολικών υποδομών και την αύξηση των εκπαιδευτικών μας, έχοντας πάντα σαν γνώμονα το συμφέρον των παιδιών μας. Ευτυχώς η Μεσσηνία, παρά την άσχημη εικόνα που παρουσιάζει σε επίπεδο κρουσμάτων κορωνοϊού, δεν έχει την ίδια εικόνα κρουσμάτων στα σχολεία μας, με αποτέλεσμα το εκπαιδευτικό έργο αλλά και η κοινωνικότητα που αναπτύσσεται στο σχολικό περιβάλλον και είναι απολύτως απαραίτητη για τα παιδιά μας, να συνεχίζονται απρόσκοπτα. Συμφωνήσαμε με την Υπουργό να επαναλάβουμε σύντομα την συνάντησή μας και να συνεχίσουμε να παρακολουθούμε στενά τις ανάγκες της Μεσσηνίας στον τομέα της Παιδείας*», δήλωσε ο Μίλτος Χρυσομάλλης.